Gerd Høst

Gerd Høst Heyerdahl (1915–2007) var en norsk forfatter, oversetter, skuespiller og professor.

 Skuespiller 
Hun hadde sin skuespillerdebut på Det norske teatret i 1934. Samme år ble hun ansatt som skuespiller ved Den Nationale Scene i Bergen. I 1936 ble hun skuespiller på Nationaltheatret.

Fra 1937 til 1938 arbeidet hun i Tobis Film i Berlin, der hun medvirket i filmene Der Maulkorb og Sgt. Berry, som begge hadde premiere i 1938). Høst spilte ved Deutsches Theater i Berlin fra 1938 til 1940, og i 1940 stod hun på scenen på Centralteatret i Oslo. I 1942 og 1943 var hun kabaretskuespiller i Danmark. 

 Filolog, oversetter og forfatter 
Gerd Høst begynte å studere språkvitenskap under krigen, og ble mag. art. i 1949.

Hun ble dosent i tysk språkvitenskap ved Lærerhøgskolen i Trondheim i 1960, og leder av tyskundervisningen i NRK i perioden 1959–1969. I 1969 ble hun professor i germansk filologi ved Universitetet i Oslo (UiO), og fra 1971 til 1973 var hun bestyrer for UiOs Institutt for teatervitenskap. 

Opp gjennom årene publiserte Høst over 40 vitenskapelige arbeider, og er særlig kjent for sine arbeider om krimgotisk og om norske runeinnskrifter.

Høst virkeet også som skjønnlitterær oversetter, og har blant annet oversatt de fleste av Elie Wiesels bøker til norsk.

I 1998 ga hun ut romanen Det var i Berlin. Hun skrev også en biografi om Elie Wiesel, Kampen mot glemselen (1987) samt en biografi om Knut Hamsuns datter Ellinor Hamsun, Så mange slags kjærlighet (2004). Videre ga hun ut diktsamlingene Skyggen av en fugl i flukt (1981), Blind mosaikk (1986) og Syng rune syng (2001), i tillegg til den selvbiografiske Cupido og det gamle apotek (1994).

 Priser og utmerkelser 
Hun var ridder av 1. klasse av St. Olavs orden og innehaver av Stort fortjenstkors av Forbundsrepublikken Tysklands fortjenstorden.

Mottok Riksmålsforbundet oversetterpris 1981, for den franske romanen Testamentet av Elie Wiesel

 Familie 
Gerd Høst var datter av Herman Fleischer Høst (1883–1980) og søster til Herman Høst (1926–2023).

I 1943 giftet hun seg med direktør Thorvald Emil Heyerdahl (1881–1957).

 Fotnoter 

 Referanser 

 Eksterne lenker 
 Gerd Høst - Store norske leksikon
 Heyerdal, Gerd Høst, Norsk biografisk leksikon
 Gerd Høst i NRK Forfatter
 Digitaliserte bøker av Gerd Høst hos Nasjonalbiblioteket.
 Minnetale over professor Gerd Høst Heyerdahl av Professor John Ole Askedal, Det norske vitenskapsakademi

Gerd Høst hos Norsk Oversetterleksikon

Kategori:Norske lyrikere
Kategori:Norske romanforfattere
Kategori:Norske skuespillere
Kategori:Norske filologiprofessorer
Kategori:Runeforskere
Kategori:Riddere av 1. klasse av St. Olavs Orden
Kategori:Forbundsrepublikken Tysklands fortjenstorden